Id-Deċiżjoni tal-Kummissjoni
ta' l-1 ta' Lulju 1999
li tistabbilixxi allokazzjoni indikattiva skond l-Istat Membru ta' l-approprjazzjonijiet ta' impenn għall-Objettiv 3 tal-Fondi Strutturali għall-perjodu 2000 sa 2006
(notifikata taħt id-dokument numru c(1999) 1774)
(1999/505/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1260/1999 tal-21 ta' Ġunju 1999 li jistabbilixxi d-dispożizzjonijiet ġenerali dwar il-Fondi Strutturali [1], u b'mod partikolari l-ewwel u t-tieni subparagrafi ta' l-Artikolu 7(3) tiegħu,
(1) Billi l-punt 3 ta' l-ewwel subparagrafu ta' l-Artikolu 1 tar-Regolament (KE) Nru 1260/1999 jiddikjara li l-Objettiv 3 tal-Fondi Strutturali għandu l-għan li jgħin l-addattament u l-modernizzazzjoni tal-politika u s-sistemi edukattivi, ta' taħriġ u ta' impjieg.
(2) Billi r-raba’ subparagrafu ta' l-Artikolu 7(2) tar-Regolament (KE) Nru 1260/1999 jistipula li 12,3 % ta' l-approprjazzjonijiet għall-Fondi Strutturali għandhom jiġu allokati lill-Objettiv 3.
(3) Billi l-ewwel subparagrafu ta' l-Artikolu 7(3) tar-Regolament (KE) Nru 1260/1999 jistipula li l-Kummissjoni għandha tuża proċeduri trasparenti sabiex tagħmel analiżi indikattiva skond l-Istat Membru ta' l-approprjazzjonijiet ta' impenn disponibbli għall-ipprogrammar fl-2000 sa 2006.
(4) Billi t-tieni subparagrafu ta' l-Artikolu 7(3) tar-Regolament (KE) Nru 1260/1999 jistipula, fil-każ ta' l-Objettiv 3, li l-analiżi skond l-Istat Membru għandha tkun ibbażata b'mod ewlieni fuq il-popolazzjoni eleġibbli, is-sitwazzjoni ta' l-impjiegi u s-severità tal-problemi, bħal ma huma l-esklużjoni soċjali, l-edukazzjoni u l-livelli ta' taħriġ, u l-parteċipazzjoni tan-nisa fis-suq tax-xogħol.
(5) Billi l-Kunsill Ewropew ta' Berlin ta' l-24 u l-25 ta' Marzu 1999 approva, fil-paragrafu 45 tal-konklużjonijiet Presidenzjali, il-metodoloġija proposta mill-Kummissjoni bi qbil mat-tieni subparagrafu ta' l-Artikolu 7(3) tar-Regolament (KE) Nru 1260/1999 għall-allokazzjoni indikattiva ta' approprjazzjonijiet ta' l-Objettiv 3.
(6) Billi l-Kunsill Ewropew ta' Berlin ta' l-24 u l-25 ta' Marzu 1999, fil-paragrafu 44(d) u (e) tal-konklużjonijiet tal-Presidenza, stabbilixxa l-ammonti relatati ma’ ċerti każijiet speċifiċi għall-perjodu 2000 sa 2006.
(7) Billi d-dikjarazzjoni tal-Kummissjoni annessa għall-minuti tal-laqgħa tal-Kunsill tal-21 ta' Ġunju 1999 tindika l-metodu li l-Kummissjoni sejra tuża sabiex tiddeċiedi l-allokazzjoni indikattiva skond l-Istat Membru ta' l-approprjazzjonijiet għall-Objettiv 3, bi qbil mat-tieni subparagrafu ta' l-Artikolu 7(3) tar-Regolament (KE) Nru 1260/1999,
ADOTTAT DIN ID-DEĊIŻJONI:
L-Artikolu 1
L-ammonti indikattivi għal kull Stat Membru ta' l-approprjazzjonijiet ta' impenn għall-Objettiv 3 għall-2000 sa 2006 għandhom ikunu kif stabbilit fl-Anness.
L-Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fl-1 ta' Lulju 1999.